Rasmus Prehn (S), 2009-05-12:
Ja, nu er det ikke alene et problem, at man ikke kan gå i solarium, nu er det altså også et problem, at man ikke må drikke øl.
Jeg brugte faktisk fra talerstolen før et eksempel fra USA, hvor det jo er helt normalt, at man først kan gå ind på et værtshus eller et diskotek og drikke øl, når man er 21.
Til gengæld har man altså stemmeret, når man 18 år.
Så de ting behøver ikke at hænge sammen på den måde.
Men jeg kan forstå, at der åbenbart er en helt særlig tradition i Venstre for, at det er nødvendigt at drikke sig mod til, før man deltager i et valg.
Sådan ser vi altså ikke på det fra socialdemokratisk side.
Der kan man altså sagtens stemme, uden man har adgang til alkohol.
På samme måde som i USA, hvor man kan stemme, når man er 18 år, men først købe alkohol, når man 21, kan vi sagtens have det i Danmark.
Det, vi skal være opmærksomme på, er, at det her jo ikke er et forslag om at sætte valgretsalderen ned til 16 år, det er et forslag om at få undersøgt det, at få lavet en valgretskommission, der skal veje fordele og ulemper op mod hinanden.
Jeg tror, der er gode demokratiske ting ved at give stemmeret til 16-årige.
Vi skal være opmærksomme på, at når vi f.eks. taler om vores skolebestyrelser i folkeskolerne, så har vi også deltagelse af folkeskoleelever, der er under 18 år, og som ikke er myndige endnu.
Der har vi altså vurderet, at den demokratiske gevinst er så stor, at den ulempe, der er ved, at nogle ikke er myndige, lever man med.
Det vil man også kunne gøre i det danske demokrati.
Men lad os få en kommission, der kan undersøge det og sætte fordele og ulemper op mod hinanden.
Jeg synes ærlig talt, at jeg havde redegjort meget tydeligt og meget nøgternt for, at Socialdemokratiet har den holdning, at vi siger ja til 16-års-valgret.
Vi har så lavet en politisk aftale med en række andre partier, hvor vi foreslår at nedsætte en kommission, fordi vi gerne vil tage bestik af den udvikling, der er i gang i resten af Europa.
Det kommer ikke bag på mig, at Dansk Folkeparti har den holdning, at de ikke har lyst til at inddrage de unge mennesker i demokratiet.
Det kommer heller ikke bag på mig, at Dansk Folkeparti har den holdning, at man ikke har lyst til at få ny viden.
Det kommer heller ikke bag på mig, at Dansk Folkeparti har den holdning, at man ikke har lyst til at forholde sig til, hvad der sker uden for Danmarks grænser.
Det synes jeg bare er sørgeligt, og jeg synes ærlig talt også, det er ærgerligt for den regering, vi har her, at man er i lommen på så bagudskuende et parti som Dansk Folkeparti.
Når vi nu står med en ordfører fra Dansk Folkeparti, vil jeg gerne lige nævne en ting: Før havde vi hr. Hans Kristian Skibby på talerstolen, som påstod, at det var sådan, at der var interne regler i Socialdemokratiet, der gik på, at man skulle have en særlig dispensation, hvis man var over 70 år og kandidat til byrådet .
Det har vi lige ved hjælp af min kollega hr. Magnus Heunicke fået krydstjekket, og det er simpelt hen pure opspind.
Så sagen er simpelt hen den, at Dansk Folkeparti bruger alle metoder alle metoder - selv direkte usandheder her fra Folketingets talerstol.
Man stiller sig op på Danmarks højeste talerstol og taler usandt for at skyde et forslag, som man ikke har ordentlige argumenter imod, ned.
Jeg synes, det er ærgerligt for demokratiet, at man har den fjendske indstilling over for ungdommen og over for ny viden.